Diari Oficial de la Generalitat Valenciana


Sumari del DOGV 7062, del 08-07-2013 (2013/7045)

RESOLUCIÓ d'1 de juliol de 2013, de la directora general del Secretariat del Consell i Relacions amb Les Corts, per la qual es disposa la publicació de l'acord de col·laboració entre el Ministeri de Defensa i la Generalitat en matèria de protecció civil i gestió d'emergències.
-------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7062

Data del DOGV
:   08-07-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/7045


Data del document
:   01-07-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ d'1 de juliol de 2013, de la directora general del Secretariat del Consell i Relacions amb Les Corts, per la qual es disposa la publicació de l'acord de col·laboració entre el Ministeri de Defensa i la Generalitat en matèria de protecció civil i gestió d'emergències. [2013/7045]  
  
El Ministeri de Defensa i la Generalitat han subscrit, després de la tramitació prèvia reglamentària, el 27 de juny de 2013, l'acord de col·laboració en matèria de protecció civil i gestió d'emergències.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat acord, que ha quedat inscrit en el Registre de Convenis de la Generalitat amb el número 784/2013 i que figura com a annex d'esta resolució.  
  
Valencia, 1 de juliol de 2013.- La directora general del Secretariat del Consell i Relacions amb Les Corts: Marta Martí Arador.  
  
  
Acord de col·laboració entre el Ministeri de Defensa i la Conselleria de Governació i Justícia de la Generalitat en matèria de protecció civil i gestió d'emergències  
  
Valencia, 27 de juny de 2013  
  
Reunits  
D'una banda, el tinent general de l'Exèrcit de Terra, César Muro Benayas, que intervé en la condició de cap de la Unitat Militar d'Emergències (d'ara en avant UME), càrrec per al qual va ser nomenat pel Reial Decret 1368/2012, de 27 de setembre, i en virtut de l'Orde DEF/3015/2004, de 17 de setembre, sobre delegació de competències en autoritats del Ministeri de Defensa (d'ara en avant MINISDEF) en matèria de convenis de col·laboració, modificada per l'Orde DEF/1766/2007, de 13 de juny.  
D'una altra banda, Serafín Castellano Gómez, conseller de Governació i Justícia, d'acord amb el Decret 20/2012, de 7 de desembre, del president de la Generalitat, pel qual es nomenen consellers, secretari i portaveu del Consell, en representació d'esta, i expressament facultat per a este acte per l'Acord del Consell d'1 de febrer de 2013.  
  
Les dos parts, en la representació que tenen, es reconeixen mútua capacitat per a obligar-se a l'acord i realitzar-lo, i   
Exposen  
Primer. Que la Llei 2/1985, de 21 de gener, sobre Protecció Civil, establix en l'article 2 que la competència en matèria de protecció civil correspon a l'Administració civil de l'Estat i, en els termes establits en esta llei, a la resta de les administracions públiques; així mateix, quan la gravetat de la situació d'emergència ho exigisca, les Forces Armades, a sol·licitud de les autoritats competents, col·laboraran en la protecció civil, i complixen les missions que se'ls assignen.   
  
Segon. Que la Llei 13/2010, de 23 de novembre, de la Generalitat, de Protecció Civil i Gestió d'Emergències, té com a objecte regular les actuacions de protecció civil i gestió d'emergències en l'àmbit de la Comunitat Valenciana i que correspon al Consell ser l'òrgan superior de direcció i coordinació de la protecció civil a la Comunitat Valenciana en l'àmbit de les seues competències.   
Tercer. Que la Llei 13/2010, de Protecció Civil i Gestió d'Emergències, establix que les Forces Armades són servicis complementaris d'intervenció davant de situacions d'emergència.  
  
Quart. Que el Decret 19/2012, de 7 de desembre, del president de la Generalitat, atribuïx a la Conselleria de Governació i Justícia de la Generalitat les competències en matèria de protecció civil i gestió d'emergències.  
Quint. Que la Llei 5/2005, de 17 de novembre, de la Defensa Nacional, establix en l'article 15.3 que les Forces Armades, junt amb les institucions de l'Estat i les administracions públiques, han de preservar la seguretat i el benestar dels ciutadans en els supòsits de greu risc, catàstrofe, calamitat o altres necessitats públiques, d'acord amb el que establix la legislació vigent. Així mateix, la Directiva de Defensa Nacional 1/2008, firmada pel president del Govern el 30 de desembre, entre les directrius d'àmbit nacional sobre l'aportació de la Defensa a la Seguretat Nacional, assenyala la necessitat de promoure la plena integració de la Unitat Militar d'Emergències (UME) en el Sistema Nacional de Protecció Civil, sobre la base de la cooperació entre administracions públiques en esta matèria, així com canalitzar, a través d'esta, uns altres mitjans i recursos que aporten les Forces Armades en cas d'emergències.   
Sext. Que l'UME, enquadrada orgànicament en el Ministeri de Defensa (MINISDEF) i depenent del ministre de Defensa, es va crear per l'Acord del Consell de Ministres el 7 d'octubre de 2005, amb la missió de contribuir a la seguretat i al benestar dels ciutadans en els supòsits de greu risc, catàstrofe, calamitat o altres necessitats públiques, i intervindre en situacions d'emergència de caràcter greu quan tinguen l'origen en riscos naturals, incendis forestals, les derivades del risc tecnològic, entre estos el químic, el nuclear, el radiològic i el bacteriològic, les que siguen conseqüència d'atemptats terroristes, i la contaminació del medi ambient.   
Sèptim. Que en el Reial Decret 1097/2011, de 22 de juliol, pel qual s'aprova el protocol d'intervenció de l'UME, s'arreplega que el Ministeri de Defensa, en l'àmbit de les seues competències, podrà realitzar aquells concerts, convenis de col·laboració, acords tècnics o encàrrecs de gestió que coadjuven al millor i més eficaç funcionament de l'UME, amb els distints òrgans de les administracions públiques; així mateix, s'afig que a fi que l'UME puga omplir satisfactòriament les missions assignades, el Ministeri de Defensa subscriurà amb les comunitats autònomes els acords de col·laboració necessaris per a l'accés de l'UME a les seues xarxes i sistemes d'alerta i emergència.   
  
Octau. Que la Llei 8/2006, de 24 d'abril, de Tropa i Marineria, establix que a fi que els militars professionals de tropa i marineria puguen adquirir, actualitzar o ampliar els seus coneixements, se'ls facilitarà l'obtenció de titulacions i acreditacions del sistema educatiu general, en especial el títol de tècnic corresponent a la Formació Professional de grau mitjà, els certificats de professionalitat i la millora de la seua qualificació a través de la formació ocupacional.  
  
Nové. Que el marc legislatiu i normatiu referit en els punts anteriors i l'experiència obtinguda en matèria de planificació i resposta davant de situacions d'emergència l'origen dels quals siga el risc natural, els incendis forestals, el risc tecnològic, la contaminació del medi ambient, etcètera, posa en relleu la necessitat del present acord de col·laboració i la conveniència d'estendre la cooperació a tots els camps que siguen de mutu interés.  
Deu. Que les dos parts consideren que, per al millor exercici de les seues competències i funcions, pel que fa a la planificació, preparació i resposta davant de situacions d'emergència, el present acord de col·laboració ha de coadjuvar la coordinació operativa a través del mutu coneixement, l'optimització dels recursos, la formació i l'experiència acumulada de les dos institucions.  
Per tot el que s'ha exposat anteriorment, les parts acorden subscriure el present acord de col·laboració que es regirà per les següents:  
  
Clàusules  
  
Primera. Objecte  
Este acord té com a objecte fomentar la col·laboració entre la Unitat Militar d'Emergències i la Conselleria de Governació i Justícia de la Generalitat en l'exercici de les seues respectives funcions i competències per a l'eficaç resposta davant de situacions d'emergència, i facilitar la coordinació operativa en actuacions conjuntes, i la realització de les activitats de planificació i preparació necessàries per a assegurar eixa resposta eficaç.   
Queden fora d'este acord de col·laboració les actuacions relatives als mitjans aeris sota el comandament operatiu permanent de l'UME en la lluita contra incendis forestals, que regixen els acords subscrits entre el Ministeri de Defensa i el Ministeri d'Agricultura, Alimentació i Medi Ambient.  
  
Segona. Actuacions  
Per mitjà de la subscripció del present acord de col·laboració, així com dels convenis d'aplicació, acords tècnics, o encàrrecs de gestió que siguen acordats en el si de la comissió mixta arreplegada en la clàusula quarta següent, es duran a terme les actuacions conjuntes següents:  
  
a) La col·laboració de la Generalitat en la Red Nacional de Emergencias (RENEM) en els termes que determine la comissió mixta de seguiment del present acord.  
b) La formació tècnica del personal de l'UME, en matèria de protecció civil i gestió d'emergències en els cursos que sobre esta matèria impartisca l'Institut Valencià de Seguretat Pública i Emergències (IVASPE) de la Generalitat, en el marc de la normativa vigent.  
c) La cooperació en matèria de preparació, programació i realització de projectes, cursos, trobades o seminaris concrets en relació amb la protecció civil i la gestió d'emergències, que contribuïsquen al mutu coneixement, i propicien l'actuació conjunta en la planificació i l'execució d'exercicis i posada en comú de procediments operatius.  
  
d) Intercanvi d'informació, documentació, publicacions i material didàctic.  
e) Qualsevol altra modalitat de col·laboració i cooperació de caràcter pràctic o tècnic acordada per les parts.  
  
Tercera. Clàusula de no increment de gasto  
L'aplicació i execució d'este conveni, incloent-hi a l'efecte tots els actes jurídics que es puguen dictar per al seu desplegament o execució, no podrà tindre cap incidència en la dotació de tots i cada un dels capítols de gasto assignats a les parts, i, en tot cas, haurà de ser atesa amb els mitjans personals i materials dels departaments esmentats.  
  
  
Quarta. Mesures de control i seguiment  
Les accions previstes en este acord de col·laboració es duran a terme sota la direcció i supervisió d'una comissió mixta paritària integrada pels representants de cada institució firmant que es designen i amb alternança anual de la presidència, iniciada pel Ministeri de Defensa.  
  
Els representants del Ministeri de Defensa seran nomenats pel tinent general cap de l'UME i els de la Conselleria de Governació i Justícia de la Generalitat seran nomenats pel conseller titular de la Conselleria.  
  
La comissió mixta esmentada serà l'òrgan encarregat de l'impuls, el seguiment i l'avaluació de les accions derivades d'este acord de col·laboració.  
La reunió constituent de la comissió mixta prevista en este acord de col·laboració tindrà lloc en el termini màxim de tres mesos, comptador des de la data de la firma.  
La comissió mixta haurà de reunir-se quan ho sol·licite alguna de les parts i, en tot cas, una vegada a l'any.  
El funcionament de la comissió mixta es regirà pel que establix l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Quinta. Legislació aplicable  
Este acord de col·laboració té naturalesa administrativa i per a la interpretació de dubtes i controvèrsies que sorgisquen en este caldrà ajustar-se a allò que se n'ha establit en les clàusules, als principis establits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i quedarà exclòs de l'àmbit d'aplicació de la Llei 30/2007, de 30 d'octubre, de Contractes del Sector Públic, que s'aplicarà supletòriament, d'acord amb el que establix l'article 4.1.c de l'esmentat text legal, a la resta de les normes administratives que se li apliquen i als principis generals del dret.  
Els litigis que puguen sorgir entre les parts com a conseqüència de l'execució d'este acord de col·laboració hauran de resoldre's per mutu acord d'estes. Si no es poguera arribar a l'acord mencionat, seran de coneixement i competència de l'orde jurisdiccional contenciós administratiu.  
  
Sexta. Vigència  
Este acord de col·laboració serà eficaç des del moment de la firma i es publicarà en el Diari Oficial de la Comunitat Valenciana i en el Boletín Oficial del Estado.  
Tindrà una vigència de cinc anys comptadors de la data de la firma, excepte denúncia expressa per qualsevol de les parts que, si és el cas, haurà de ser comunicada a l'altra part, almenys, amb sis mesos d'antelació.  
  
Sèptima. Causes de resolució  
Este acord de col·laboració es podrà resoldre per:  
a) Mutu acord de les parts.  
b) Necessitats de la seguretat nacional.  
c) Impossibilitat sobrevinguda de complir el fi.  
d) Incompliment greu acreditat per una de les parts dels acords aconseguits dins del present acord de col·laboració.   
En els supòsits de resolució es comunicarà per escrit a l'altra part amb una antelació mínima de tres mesos i es realitzarà un informe de les actuacions realitzades fins a la data d'extinció.  
I com a prova de conformitat de tot el que s'ha exposat anteriorment, firmen este acord de col·laboració en dos exemplars originals, igualment vàlids, en el lloc i en la data abans indicats.  
  
Pel Ministeri de Defensa, el tinent general cap de la Unitat Militar d'Emergències: César Muro Benayas.   
Per la Generalitat, el conseller de Governació i Justícia: Serafín Castellano Gómez.